《读荆轲传》
宋代·高斯得

夜读荆轲传，掩卷喟然叹。
结交天下士，贤哉太子丹。
报秦一片心，秋莲孤剑寒。
介绍田先生，得结荆卿欢。
太子一语疑，先生甘自残。
荆卿欲藉手，临事敢开口。
走见樊於期，愿借将军首。
将军搤擥言，念此固已久。
得复平竹仇，性命何足有。
四雄英烈风，精诚凌白虹。
函关初未入，气已吞祖龙。
其事虽不就，简牍光无穷。
奈何今之人，蹙缩如寒虫。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。